nyheter

Den svenske legen fikk sparken fra hele tre legejobber i Norge, etter at han behandlet pasienter med med analmassasje.

- Dette har ingenting med sex å gjøre. Når jeg har stukket fingeren inn i analåpningen til folk, har det utelukkende vært for å hjelpe dem, forklarte legen da han i 2006 måtte forlate legejobben i trønderkommunen Verran etter bare to uker.

Får sparken gang på gang

Da hadde han allerede fått sparken fra to legejobber, både som vikarlege i Kautokeino og som kommunelege i Jølster i Sogn og Fjordane.

Etter han forlot Norge, fikk Nordfors sparken fra jobben som lege ved en rusklinikk i Gøteborg som følge av sine kontroversielle behandlingsmetoder.

Nå har han dukket opp igjen, skriver avisa Ekstra Bladet. Denne gangen driver anal-legen under nytt navn på det psykiatriske sykehuset Amager Hospital i København, melder Nettavisen.

Kritisert av helsetilsynet

Skandalelegen har nå tatt navnet Mikael Stenborg. Amager Hospital var ikke kjent med mannens fortid da de ansatte ham.

Stenborg, som tidligere het Nordfors, har fått beholde sin legeautorisasjon til tross for kontroversielle behandlingsmetoder, gjentatte oppsigelser og klageflom fra pasienter.

I tillegg har han vært gransket av Statens helsetilsyn, som i 2006 ga legen en advarsel. Helsetilsynet konkluderte med at virksomheten var uforsvarlig, og at legen brøt lovens krav til omsorgsfull hjelp.

Ukjent med legens fortid

Nå vil ledelsen ved Amager Hospital vurdere ansettelsen på nytt, etter at avisen Ekstra Bladet tirsdag avslørte legens egentlige identitet og hans skandaløse fortid, melder Nettavisen.

- Han hadde autorisasjonen i orden da vi ansatte ham. Men de nye opplysningene som er kommet frem, gjør at vi vil ta kontakt med Sunnhetsstyrelsen (Helsetilsynet, red. anm.) om denne legen. Vi vil også informere avdelingslederne om disse forholdene, sier ledende overlege ved Amager Hospital Helle Aggernæs til Ekstra Bladet.

Hver femte trengte analmassasje

Statens helsetilsyn skriver i sin rapport fra 2006 at de finner det merkelig at hver femte pasient legen behandlet, ble diagnostisert med «pirifomissyndromet».

Legen behandlet dette syndromet ved å stikke fingre inn i pasientens anus og massere analmuskulaturen.

Syndromet, som er en irritasjon av isjasnerven, skal ifølge pasienthåndboka verken diagnostiseres eller behandles slik Mikael Stenborg opererer. En svensk kvinne måtte behandles for sprekker i endetarmsåpningen etter at hun hadde vært til behandling hos Mikael Stenborg.

Sammenligner seg med Einstein

I tillegg til analmassasjen, fikk legen kritikk fra helsetilsynet fordi han knakk sammen i krampelatter og hånet en kvinne som tok av seg BH-en under en konsultasjon.

Helsetilsynet kritiserte også den svenske legen fordi han ba pårørende fortelle svenskevitser for å lette på stemningen etter dødsfall, melder Nettavisen.

Til den svenske avisa Aftonbladet forklarte analdoktoren sin oppførsel slik:

- Jeg har en personlighetsforstyrrelse som heter Asperger, akkurat som Bill Gates og Einstein. Jeg er annerledes, men klokere.

- Legestanden er mafia

I et intervju med Finnmark Dagblad i 2005, slo legen kraftig tilbake mot helsetilsynet og den norske legestanden.

- Legestanden er en mafia, med fascistiske trekk. De var jo også de ivrigste nazistene under krigen, tordnet han.

Han har tidligere avfeid kritikken som «uforståelig».

- Jeg har ikke gjort noe galt. Det er tragisk at helsemyndighetene ikke godtar behandlingsformer som ikke passer inn i rammene deres. De bedriver den reneste heksejakt på meg, sa han til Bergens Tidende i 2006.

- Jeg er svartelistet, så det er umulig for meg å få jobber i Skandinavia. Jeg er blitt uthengt i både norske og svenske medier. På svensk TV er jeg urettmessig hengt ut som en sex-gal mann som masturberer pasientene sine, sier legen.

Men med nytt navn fikk anal-legen jobb i Danmark, og på lederplass krever avisa Ekstra Bladet full oppvask:

«Dette er en skandale. Nå må helsetilsynet få ut finger'n.»